|  |
| --- |
| PATVIRTINTA |
| Rokiškio rajono savivaldybės tarybos 2019 m. gruodžio 20 d. sprendimus Nr. TS- |

**ROKIŠKIO RAJONO SAVIVALDYBĖS ADMINISTRACIJOS 2020–2022 METŲ KORUPCIJOS PREVENCIJOS PROGRAMA**

1. **BENDROSIOS NUOSTATOS**
2. Rokiškio rajono savivaldybės administracijos (toliau – Administracija) 2020–2022 metų korupcijos prevencijos programa (toliau – Programa) parengta vadovaujantis Lietuvos Respublikos korupcijos prevencijos įstatymu, Lietuvos Respublikos nacionalinės kovos su korupcija 2015–2025 metų programa, patvirtinta Lietuvos Respublikos Seimo 2015 m. kovo 10 d. nutarimu Nr. XII-1537 „Dėl Lietuvos Respublikos Nacionalinės kovos su korupcija 2015–2025 metų programos patvirtinimo“, Lietuvos Respublikos viešųjų ir privačių interesų derinimo valstybinėje tarnyboje įstatymu ir atsižvelgiant į Savivaldybės korupcijos prevencijos programos rengimo rekomendacijas, patvirtintas Lietuvos Respublikos specialiųjų tyrimų tarnybos direktoriaus 2014 m. birželio 5 d. įsakymu Nr. 2-185 „Dėl Savivaldybės korupcijos prevencijos programos rengimo rekomendacijų patvirtinimo“, bei atsižvelgiant į Rokiškio rajono savivaldybės antikorupcijos komisijos rekomendacijas ir siūlymus.
3. Programa skirta korupcijos prevencijai Rokiškio rajono savivaldybės administracijoje.
4. Programa siekiama sumažinti korupcijos pasireiškimo tikimybės veiksnių pasireiškimą Administracijoje, optimizuoti korupcinio pobūdžio veiksnių valdymą bei kontrolę, skatinti Administracijoje, savivaldybės įstaigose, nevyriausybinėse ar kitose organizacijose, fizinių asmenų veikloje nepakantumą korupcijos apraiškai aplinkoje, ugdant sąmoningumą bei susitelkimą korupcijos prevencijos srityje, kuriant kryptingą korupcijos prevencijos ir kontrolės sistemą.
5. Programa reglamentuoja kovos su korupcija Administracijoje tikslus ir uždavinius, bendrąsias ir specialiąsias korupcijos prevencijos priemones bei visuomenės dalyvavimą įgyvendinant šią Programą.
6. Programoje naudojamos sąvokos:
	1. Korupcijos prevencija – korupcijos priežasčių, sąlygų atskleidimas ir šalinimas, sudarant ir įgyvendinant atitinkamų priemonių sistemą, taip pat poveikis asmenims siekiant atgrasinti nuo korupcinio pobūdžio nusikalstamų veikų darymo.
	2. Korupcinio pobūdžio teisės pažeidimai – korupcinio pobūdžio nusikalstamos veikos ir kiti tokio pobūdžio teisės pažeidimai, už kuriuos numatyta administracinė, drausminė ar kitokia teisinė atsakomybė.
	3. Korupcinio pobūdžio nusikalstamos veikos– kyšininkavimas, prekyba poveikiu, papirkimas, kitos nusikalstamos veikos, jeigu jos padarytos viešojo administravimo sektoriuje arba teikiant viešąsias paslaugas siekiant sau ar kitiems asmenims naudos: piktnaudžiavimas tarnybine padėtimi arba įgaliojimų viršijimas, piktnaudžiavimas oficialiais įgaliojimais, dokumentų ar matavimo priemonių suklastojimas, sukčiavimas, turto pasisavinimas ar iššvaistymas, tarnybos paslapties atskleidimas, komercinės paslapties atskleidimas, neteisingų duomenų apie pajamas, pelną ar turtą pateikimas, nusikalstamu būdu įgytų pinigų ar turto legalizavimas, kišimasis į valstybės tarnautojo ar viešojo administravimo funkcijas atliekančio asmens veiklą ar kitos nusikalstamos veikos, kai tokių veikų padarymu siekiama ar reikalaujama kyšio, papirkimo arba nuslėpti ar užmaskuoti kyšininkavimą ar papirkimą.
	4. Antikorupcinis švietimas – tai veikla, kuria siekiama mažinti korupciją ugdant individualią ir kolektyvinę atsakomybę, pilietiškumą bei supažindinti su asmens teisėmis ir pareigomis visuomenę.
	5. kitos Programoje vartojamos sąvokos suprantamos taip, kaip apibrėžtos Lietuvos korupcijos prevencijos įstatyme ir kituose teisės aktuose.
7. Šioje Programoje antikorupcinis švietimas nukreiptas į švietimo (priešmokyklinio, mokyklinio, suaugusiųjų ugdymo) įstaigas, kuriose formuojasi visuomenės fundamentinės vertybės. Antikorupcinis švietimas atliekamas mokymų, seminarų, diskusijų, konkursų, žaidimų ir pan. forma).
8. **APLINKOS ANALIZĖ**
9. Specialiųjų tyrimų tarnybos (toliau – STT) tyrimo „Lietuvos korupcijos žemėlapis 2018“, atlikto Visuomenės nuomonės ir rinkos tyrimų centro ,,Vilmorus“ duomenimis, 40 proc. Lietuvos gyventojų korupciją įvardino kaip „labai rimtą problemą“ (palyginimui: 2016 metais buvo 56 procentai). Visos tikslinės grupės (gyventojai, valstybės tarnautojai ir įmonės) nurodė, kad dėl korupcijos paplitimo pirmiausia yra atsakingi politikai.

Dėl korupcijos požymio būti latentiniu reiškiniu, korupcijos mastą apskaičiuoti ir ją vertinti labai sudėtinga. Atliekamų kokybinių ir kiekybinių tyrimų rezultatai nebūtinai parodys tikrąją šio reiškinio situaciją, todėl patartina ne tik jungti tyrimų rūšis, įtraukti faktinius duomenis apie korupcinio pobūdžio padarytus teisės pažeidimus, bet ir vertinti situaciją jungiant ir nacionaliniu, ir savivaldos lygmeniu nustatytas korupcijos apraiškas į vieną bendrą visumą.

1. „Transparency International“ Korupcijos suvokimo indeksas (toliau –KSI) – vienas žinomiausių ir labiausiai pripažįstamų tyrimų, kuriuo vertinami valstybių gebėjimai kontroliuoti korupciją, kaip reiškinį, matuojant korupcijos mastą viešajame sektoriuje ir politikoje. Pagal 2018 m. „Transparency International“ atlikto KSI tyrimo rezultatus Lietuvai skirti 59 balai iš 100 galimų (kur 0 – korupcijos lygis aukštas, 100 – skaidrumo lygis aukštas) Palyginti su 2017 m., Lietuvos vertinimo rodiklis ir pozicija nepasikeitė ir užima 38 vietą 180 šalių sąraše.
2. Šalies mastu „Transparency International“ skaidrumo lygio savivaldybėse nustatymo tyrimą atliko 2018 m. lapkričio – gruodžio mėnesiais. **Lyginant su 2014 metais daryto sociologinio tyrimo rezultatais, Lietuvos savivaldybės tapo skaidresnės: 2018 m. jų skaidrumo vidurkis padidėjo nuo 56 iki 69 balų iš 100 galimų. Lyginant savivaldybių lygmeniu, Rokiškio savivaldybės 2018 metais skaidrumas padidėjo beveik du kartus: 2014 metais Rokiškio rajono savivaldybė, surinkusi 35 procentus, užėmė priešpaskutinę poziciją tarp 60 Lietuvos savivaldybių ir buvo vertinama „prastai“, 2018 metais savivaldybė, gavusi 69 procentus, pakilo į 13 poziciją ir yra vertinama „vidutiniškai“ (pritrūko 6 procentų iki vertinimo „gerai“).**
3. Kuriant įvairiapusę tvarią antikorupcinę sistemą ir nustatant korupcijos pasireiškimą, svarbu įvardinti Administracijos aplinkos veiksnius, įtakojančius (galinčius įtakoti) korupcijos prevenciją spendimų priėmime. Tikslinga nustatyti labiausiai pažeidžiamas bei jautrias korupcijai sritis. Atlikus aukščiau paminėtų tyrimų bei 2016 metais atlikto Rokiškio rajono gyventojų korupcijos suvokimui ir korupcijos pasireiškimui tyrimo analizę bei korupcijos pasireiškimo Rokiškio rajono savivaldybėje ir jos įstaigose bei įmonėse tikimybės nustatymo išvadas, išskiriamos kelios pagrindinės, labiausiai pažeidžiamos sritys: sveikatos priežiūra, viešieji pirkimai, statybos, rekonstrukcijos, remonto darbų priežiūra ir kontrolė, teritorijų planavimas, statybos leidimų išdavimas, personalo valdymas, nepotizmas.

Administracijos aplinkos vidinių ir išorinių veiksnių, galinčių vienaip ar kitaip įtakoti korupcijos pasireiškimą, analizė pateikiama 1 lentelėje, kurioje vidiniams aplinkos veiksniams priskirtinos stiprybės ir silpnybės, o išorinės aplinkos veiksniams – galimybės ir grėsmės.

1 Lentelė. Savivaldybės veiklos SSGG analizė antikorupciniu požiūriu

|  |  |
| --- | --- |
| **STIPRYBĖS** | **SILPNYBĖS** |
| Nepotizmo lygis (2018-05-31 STT duomenimis, nepotizmo intensyvumas 3 proc.).Teisinis reglamentavimas (esamų teisės aktų, reglamentuojančių veiklos procesus, monitoringas, papildymas / atnaujinimas laiku, naujų teisės aktų inicijavimas).Antikorupcinės komisijos veikla (švietimo / informavimo, veiklos procesų tobulinimo siūlymų iniciatyva, kontrolė.Darbuotojų kvalifikacija ir sąmoningumas (dalyvavimas seminaruose, diskusijose, mokymuose antikorupcinio pobūdžio tematika).Privačių ir viešų interesų valdymas (atsakingo asmens paskyrimas, viešinimas). | Žmogiškieji ištekliai (Programos vykdymo procesui kontroliuoti, kokybiškai antikorupcinei aplinkai kurti).Antikorupcinės veiklos priemonių finansavimas (papildomos lėšos antikorupcinei veiklai / priemonėms intensyvinti / įvairinti, žmogiškiesiems ištekliams užtikrinti).Visuomenės įsitraukimo į korupcijos mažinimo procesą lygis (korupcinio pobūdžio nusikalstamų veikų, pranešimų apie galimai vykdomas korupcinio pobūdžio nusikalstamų veikų skaičius, tendencija).Teisinis reglamentavimas (sutarčių su prekių tiekėjais, paslaugų teikėjais bei darbų rangovais kontrolė ar priežiūra).Darbuotojų kvalifikacija ir sąmoningumas (dalyvavimas seminaruose, diskusijose, mokymuose antikorupcinio pobūdžio tematika).Informacinių technologijų naudojimas ir pritaikymas (per ilgas įgyvendinimo laikas, finansų stoka); |
| **GALIMYBĖS** | **GRĖSMĖS** |
| Finansiniai ištekliai (kryptingas, nuoseklus, kokybiškas Korupcijos prevencijos, kaip veikiančios sistemos, koordinavimas; Priemonių vykdymo bei kontrolės intensyvinimas). Technologinės galimybės (elektroninio valdymo plėtra mažinant žmogiškojo faktoriaus įsikišimą į veiklų procesus; pranešėjų apie galimai vykdomą korupcinio pobūdžio nusikalstamą veiką anonimiškumas).Visuomenės pilietiškumo lygis (švietimas ir informacijos sklaida; informacijos pateikimo formos pritaikymas tiksliniam segmentui, komunikacijos kanalų kiekis, informacijos pateikimo dažnis).Teisinio reguliavimo pasikeitimas (kovos su korupcija svarbos, kaip atskiros ir prioritetinės funkcijos, suvokimas nacionaliniu lygmeniu). | Politizacija, kronizmas ir nepotizmas mokesčių, viešųjų pirkimų, statybos, rekonstrukcijos, remonto darbų priežiūros / kontrolės, teritorijų planavimo, statybos leidimų išdavimo, žmogiškųjų išteklių valdymo, socialinės paramos srityse bei atliekant kitas viešojo administravimo ir paslaugų teikimo funkcijas.Valstybės tarnautojų darbo užmokesčio lygis (korupcija atvirkščiai proporcinga darbo užmokesčio dydžiui).Valstybės tarnautojų motyvacijos sistema (taikomas neefektyvus modelis).Teisinis reglamentavimas ir kontrolė (teisės aktų netobulumas, dažnas keitimas bei kolizijos).Visuomenės pilietiškumo lygis (apatija, nusivylimas, pyktis).Privataus sektoriaus korupciniai veiksmai (žiniasklaida: informacijos filtravimas ir valdymas, verslo politinių partijų/kampanijų rėmimas ). |

Rokiškio rajono savivaldybės administracijos 2020–2022 metų korupcijos prevencijos programos bei jos priemonių plano siekiamybė silpnybes paversti stiprybėmis, mažinti grėsmes ir siekti, kad galimybės taptų realiomis priemonėmis kovoje su korupcija Rokiškio rajono savivaldybės administracijoje.

1. **ROKIŠKIO RAJONO SAVIVALDYBĖS 2016–2019 METŲ KORUPCIJOS**

**PREVENCIJOS PROGRAMOS BEI JOS PRIEMONIŲ PLANO**

**ĮGYVENDINIMO REZULTATAI**

1. Administracijos 2014–2015 metų korupcijos prevencijos programa buvo patvirtinta Rokiškio rajono savivaldybės tarybos 2014 m. vasario 28 d. sprendimu Nr. TS-45 „Dėl Rokiškio rajono savivaldybės 2014–2015 metų korupcijos prevencijos programos patvirtinimo“. Rokiškio rajono savivaldybės administracijos 2014–2015 metų korupcijos prevencijos programos įgyvendinimo 2015 metų priemonių planas buvo patvirtintas Rokiškio rajono savivaldybės tarybos 2015 m. kovo 27 d. sprendimu Nr. TS-78 „Dėl Rokiškio rajono savivaldybės 2014–2015 metų korupcijos prevencijos programos įgyvendinimo 2015 metų priemonių plano patvirtinimo“. Savivaldybės 2016–2019 metų korupcijos prevencijos programa patvirtinta Rokiškio rajono savivaldybės tarybos 2016 m. balandžio 29 d. sprendimu Nr. TS-107 „Dėl Rokiškio rajono savivaldybės 2016–2019 metų korupcijos prevencijos programos ir jos įgyvendinimo priemonių plano patvirtinimo“
2. Administracija turi keturias korupcijos prevencijos vykdymo kryptis: korupcijos prevencija savivaldybės įstaigose (atsiradimo tikimybės, mažinimo galimybės); Administracijos administravimo procedūrų skaidrumo užtikrinimas; Administracijos administracinių ir viešųjų paslaugų teikimo skaidrinimas ir visuomenės sąmoningumo formavimas:
	1. Administracija nuo 2014 metų, vykdydama korupcijos prevencijos programas ir laikydamasi korupcijos prevencijos programose numatytų priemonių plano, padarė juntamą antikorupciniu požiūriu progresą, t. y. per penkerius programos vykdymo metus, antikorupcinio vertinimo reitingai beveik dvigubai pagerėjo, nepotizmo lygis ypač žemas;
	2. 2014 metais korupcijos tikimybės nustatymas Administracijoje atliktas licencijų ir leidimų išdavimo veiklos srityse;
	3. 2015 metais korupcijos tikimybės nustatymas Administracijoje atliktas viešųjų pirkimų veiklos srityje;
	4. nuo 2015 metų antikorupciniu požiūriu vertinami savivaldybės institucijos parengti norminiai aktai;
	5. 2016 metais atlikta korupcijos pasireiškimo tikimybės nustatymas savivaldybės vietinės reikšmės kelių ir gatvių priežiūros, taisymo, tiesimo ir saugaus eismo organizavimo srityje;
	6. 2016 metais parengtas Savivaldybės įmonių ir įstaigų valdybų narių atrankos ir skyrimo tvarkos aprašas, taip minimizuojant galimus korupcinio pobūdžio sprendimus;
	7. 2016 metais įdiegta pasitikėjimo linija, per kurią sukurta galimybė visą parą anonimiškai (telefonu, elektroniniu laišku) pranešti apie galimai vykdomas korupcinio pobūdžio nusikalstamas veikas, tačiau pasitikėjimo linija savo funkcijos neatlieka dėl visuomenės pasyvumo;
	8. 2016 metais buvo atliktas sociologinis tyrimas buvo nustatytas gyventojų korupcijos suvokimas ir korupcijos pasireiškimas Rokiškio rajone ([http://www.rokiskis.lt/lt/naujienos/gyventoju-apklausa-korupcijos-71k1.html?backlink=%252Flt% 252Fpaieska%252Fresults%252Fp0.ht](http://www.rokiskis.lt/lt/naujienos/gyventoju-apklausa-korupcijos-71k1.html?backlink=%252Flt%25%20252Fpaieska%252Fresults%252Fp0.ht)ml);
	9. 2017 metais korupcijos pasireiškimo tikimybė atlikta Savivaldybės biudžetinėje įstaigoje Rokiškio socialinės paramos centras;
	10. 2018 metais atlikta korupcijos pasireiškimo tikimybės nustatymas Administracijos, savivaldybės įstaigų ir kontroliuojamų įmonių sutarčių su prekių tiekėjais, paslaugų teikėjais bei darbų rangovais sudarymo ir jų vykdymo srityse, nustatytos galimos grėsmės;
	11. nuo 2018 metų į internetinę svetainę keliama korupcijos pasireiškimo tikimybės ataskaitos, išvados;
	12. visais atvejais kreipiamasi į STT dėl informacijos apie asmenis, siekiančius eiti savivaldybėje ar savivaldybės įstaigose pareigas, numatytas Lietuvos Respublikos Korupcijos prevencijos įstatymo 9 straipsnio 6 dalyje;
	13. vykdomas savalaikis informacijos atnaujinimas internetinėje Savivaldybės svetainėje apie:
		1. konkursus laimėjusius ir pareigas pradėjusius vykdyti valstybės tarnautojus;
		2. viešuosius pirkimus (planai, suvestinės, ataskaitos, informacija apie mažos vertės viešuosius pirkimus);
		3. Savivaldybės tarybos narių nusišalinimus, padarytus siekiant išvengti viešojo ir privataus intereso konflikto;
		4. nuorodos į vyriausiosios rinkimų komisijos internetinėje svetainėje Savivaldybės tarybos narių pateiktas turto ir pajamų bei viešųjų ir privačių interesų deklaracijos, tačiau ne visos yra atnaujinamos;
		5. Savivaldybės administracijoje ir Savivaldybės įmonėse bei įstaigose skelbiamus konkursus bei atrankas į laisvas darbo vietas;
	14. atliekami garso įrašai kiekvieno viešųjų pirkimų komisijos posėdžio, kuriame susipažįstama su tiekėjo (teikėjų) pasiūlymais, kada sandorio vertė yra lygi arba viršija: prekių ar paslaugų – 58000 Eur be PVM, darbų – 145000 Eur be PVM;
	15. rengiamos ataskaitos apie korupcijos prevencijos programų vykdymą Savivaldybei pavaldžiose įstaigose, akcinėse bendrovėse ir uždarose akcinėse bendrovėse, kuriose nuosavybės teisė priklauso Savivaldybei;
	16. Vykdomos diskusijos, konkursai, mokymai Savivaldybės švietimo įstaigose, įtraukiant įstaigų darbuotojus ir ugdytinius (aktyviai veikloje dalyvauja ir lopšeliai–darželiai, ir gimnazijos, ir mokymo centrai).
3. **PROGRAMOS TIKSLAI, UŽDAVINIAI IR VERTINIMO KRITERIJAI**
4. Administracija turi keturias tęstines korupcijos prevencijos programos vykdymo kryptis: korupcijos prevencija Savivaldybės įstaigose (atsiradimo tikimybės, mažinimo galimybės); Administracijos administravimo procedūrų skaidrumo užtikrinimas; Administracijos administracinių ir viešųjų paslaugų teikimo skaidrinimas ir visuomenės sąmoningumo formavimas.
5. Programos strateginis tikslas – sumažinti korupcijos mastą Administracijoje, didinant skaidrumą, atvirumą ir prieinamumą bei pasiekti, kad Savivaldybė išlaikytų arba pagerintų Savivaldybių skaidrumo reitingo poziciją (2018 m. – 69 balai; 13 pozicija; vertinimas „vidutiniškai“).

Administracijos Korupcijos prevencijos veiksmų nuoseklumo išlaikymui ir tęstinumui bei Programos strateginio tikslo pasiekimui korupcijos prevencijos kryptys bus išlaikomos tos pačios (13 punktas), parenkant uždavinius, leisiančius vykdyti kryptingus ir nuoseklius veiksmus. Rokiškio rajono savivaldybės administracijos 2020–2022 metų korupcijos prevencijos programos tikslai ir uždaviniai pateikiami struktūrizuotai 2 lentelėje.

2 Lentelė. Rokiškio rajono savivaldybės administracijos 2020–2022 metų korupcijos prevencijos programos tikslai ir uždaviniai

|  |
| --- |
| **Sumažinti korupcijos mastą, didinant skaidrumą, atvirumą ir prieinamumą bei pasiekti, kad Savivaldybė išlaikytų arba pagerintų Savivaldybių skaidrumo reitingo poziciją (2022 metais ≥69 balai Savivaldybių skaidrumo reitingavime)** |
| Kryptis strateginio tikslo siekimui | Pagrindinis tikslas | Uždaviniai |
| Korupcijos prevencijos Administracijoje vykdymo kontrolė | Pasiekti, kad Korupcijos prevencijos priemonės Administracijoje veiktų kaip nuolatinis, aiškus ir natūralus procesas | 1. Efektyvinti viešųjų ir privačių interesų konfliktų valdymą;
2. Supaprastinti Administracijos darbuotojų veiksmų, susidūrus su korupcija, teisinį reglamentavimą;
3. Bendradarbiauti su antikorupcijos komisija;
4. Nustatyti korupcijos, kaip reiškinio, paplitimo ir korupcijos, kyšininkavimo toleravimo lygį;
 |
| Administracijos administravimo procedūrų, veiklos sprendimų vykdymo skaidrinimas | Didinti Administracijos vykdomų veiklų prieinamumą | 1. Didinti Administracijos veiklų prieinamumą;
2. Teisiškai reglamentuoti galimai jautrias korupcijai Administracijos veiklos sritis;
3. Stiprinti viešųjų pirkimų inicijavimo, organizavimo ir kontrolės vykdymą
 |
| Administracijos administracinių ir viešųjų paslaugų teikimo skaidrinimas  | Administracijai pasiekti bent 20 (dvidešimties) procentų elektroninio valdymo rodiklį *(elektroninio valdymo rodiklis = prašymai, pateikti elektroniniu būdu / visi pateikti prašymai) leidimų/licencijų išdavimo srityje)* | 1. Aktyvinti visuomenės įsitraukimą į viešųjų sprendimų priėmimo procesą
2. Didinti Administracijai priklausančio turto valdymo skaidrumą;
 |
| Administracijos valstybės tarnautojų bei darbuotojų ir visuomenės įtraukimas į korupcijos prevenciją per pilietiškumo ir sąmoningumo formavimą | Per Programos vykdymo laikotarpį padidinti valstybės tarnautojų bei darbuotojų ir visuomenės pilietiškumo ir sumažinti abejingumo lygius bent 10 procentų *(2016 metais atitinkamai buvo 65 ir 43 procentai)*  | 1. Didinti antikorupcinio švietimo sklaidą tiek Administracijos viduje, tiek visuomenėje;
2. Sumažinti visuomenės abejingumą vykdomai korupcinei veiklai;
 |

14. Programos efektyvumas vertinamas pagal šiuos kriterijus:

14.1. programos įgyvendintų / neįgyvendintų iki nustatytų terminų priemonių skaičius (atitinkamai ≥80 procentų ir ≤20 procentų);

14.2. visuomenės nuomonės tyrimo rezultatų analizę;

14.3. korupcijos prevencijos institucijų vykdomų projektų rezultatus;

14.4. Administracijos valstybės tarnautojų ir darbuotojų, dalyvavusių Korupcijos prevencijos švietimo procese, skaičius (≥ 20 procentų visų Administracijos valstybės tarnautojų ir darbuotojų);

14.5. kiekvieno konkretaus Programos uždavinio ir priemonės, nurodytos Programos priemonių plane, uždaviniui įgyvendinti vertinimo rodiklio rezultatus.

1. **PROGRAMOS ĮGYVENDINIMAS, FINANSAVIMAS, STEBĖSENA, VERTINIMAS, ATSKAITOMYBĖ, KONTROLĖ, KEITIMAS, PAPILDYMAS IR ATNAUJINIMAS**
2. Programą tvirtina Savivaldybės taryba. Atsižvelgiant į teisės aktų pakeitimus, kompetentingų institucijų išvadas ir rekomendacijas, Programa gali būti keičiama ir papildoma Savivaldybės tarybos sprendimu.
3. Programos įgyvendinimo organizavimą, kontrolę, įskaitant šios programos nuostatų vykdymą, metodinės pagalbos teikimą korupcijos prevencijos srityje pagal kompetenciją atsako Savivaldybės administracijos direktorius, Savivaldybės administracijos struktūrinių padalinių vadovai ir valstybės tarnautojai, tiesiogiai pavaldūs Savivaldybės administracijos direktoriui. Savivaldybės administracijos Centralizuotos vidaus audito tarnyba, įgyvendindama savo funkcijas, atlikdama vidaus auditus savivaldybės administracijoje, jai pavaldžiose ir (arba) jo valdymo sričiai priskirtuose juridiniuose asmenyse, teikdama atlikto audito ataskaitą Savivaldybės administracijos direktoriui, pateikia pastebėjimus dėl korupcinio pobūdžio pažeidimų.
4. Programos nuostatas (jos įgyvendinimo priemones) savivaldybės administracijoje vykdo Savivaldybės administracijos struktūriniai padaliniai, valstybės tarnautojai, tiesiogiai pavaldūs Savivaldybės administracijos direktoriui, savivaldybei pavaldžios įstaigos, Savivaldybės administracijos direktoriaus įsakymu patvirtintos darbo grupės.
5. Programą, Programos priemonių planą rengia Savivaldybės administracijos direktoriaus paskirtas valstybės tarnautojas ar darbuotojas, dirbantis pagal darbo sutartį.
6. Programos priemonių įgyvendinimo kontrolę vykdo Savivaldybės administracijos direktoriaus paskirtas valstybės tarnautojas ar darbuotojas, dirbantis pagal darbo sutartį, atsakingas už korupcijos prevencijos ir kontrolės įgyvendinimą Savivaldybės administracijoje, Savivaldybės administracijos direktoriaus įsakymu patvirtintos darbo grupės.
7. Kasmet vykdoma Programos įgyvendinimo stebėsena ir vertinimas, atsižvelgiant į kintančias aplinkybes ir veiksnius, turinčius ar galinčius turėti įtakos Programos įgyvendinimui;
8. Pasibaigus kalendoriniams metams, bet ne vėliau kaip iki kitų metų pirmo ketvirčio pabaigos pateikiama apibendrinta informacija apie Programos įgyvendinimo eigą, veiksmingumą ir prireikus tai pagrindžiantys dokumentai ir ši informacija skelbiama Rokiškio rajono savivaldybės interneto svetainėje [www.rokiskis.lt](http://www.rokiskis.lt).
9. Savivaldybės administracija kasmet išnagrinėja Programos priemonių įgyvendinimo ataskaitas ir prireikus koreguoja Programą bei numato biudžeto lėšas priemonėms. Prireikus ir esant galimybėms, atskiroms Programos priemonėms gali būti numatytas papildomas finansavimas.
10. Programa vykdoma iš Savivaldybės biudžeto asignavimų ir kitų finansavimo šaltinių.
11. Programos nuostatų ir jos priemonių plane numatytų priemonių ir terminų vykdymas privalomas jame nurodytiems vykdytojams ir yra neatskiriama šios Programos dalis.
12. Su Programa ir priemonių planu pasirašytinai supažindinami visi Savivaldybės valstybės tarnautojai, darbuotojai ir savivaldybės valdymo sričiai priskirtų įstaigų vadovai.
13. Programa įsigalioja nuo 2020 m. sausio 1 d. ir galioja iki 2022 m. gruodžio 31 d. Atsižvelgiant į teisės aktų, reglamentuojančių korupcijos prevenciją, pakeitimus, kompetentingų institucijų ir asmenų išvadas bei rekomendacijas, sociologinių tyrimų rezultatus, kitą reikšmingą informaciją, Programa gali būti keičiama. Pasibaigus Programos laikotarpiui, Programa atnaujinama iki antrojo ketvirčio pabaigos.
14. Įstaigos, įmonės, nevyriausybinės organizacijos, kiti juridiniai ir fiziniai asmenys iki einamųjų metų III ketvirčio pabaigos gali teikti Savivaldybės administracijos direktoriui ir Antikorupcijos komisijai pasiūlymus dėl Programos nuostatų, tikslų ir uždavinių atnaujinimo, priemonių plano keitimo ir (arba) pildymo. Pasiūlymai gali būti teikiami raštu ir (arba) elektroniniais kanalais. Pasiūlymai gali būti skelbiami Savivaldybės interneto svetainėje [www.rokiskis.lt](http://www.rokiskis.lt).
15. Programa ir jos priemonių plano įgyvendinimo ataskaitos yra viešos ir skelbiamos Savivaldybės interneto svetainėje [www.rokiskis.lt](http://www.rokiskis.lt)
16. Programai įgyvendinti sudaromas Programos įgyvendinimo 2020–2022 metų priemonių planas (1 priedas), kuriame numatomos korupcijos prevencijos priemonės, jų įgyvendinimo terminai, atsakingi vykdytojai, laukiami rezultatai, įgyvendinimo vertinimo kriterijai. Tuo atveju, kai nurodomi keli numatomos priemonės vykdytojai, atsakingu vykdytoju laikomas tas, kuris vykdytojų sąraše nurodytas pirmas.
17. **BAIGIAMOSIOS NUOSTATOS**

30. Su Programa ir priemonių planu supažindinami Savivaldybės administracijos struktūriniai padaliniai, Savivaldybės administracijos direktoriui tiesiogiai pavaldūs valstybės tarnautojai ir Savivaldybės įstaigos bei įmonės.

31. Už Programos ir priemonių įgyvendinimą paskirti atsakingi asmenys, nesilaikantys šioje Programoje nustatytų reikalavimų, atsako pagal galiojančius Lietuvos Respublikos teisės aktus.

32. Programa ir jos priemonių plano įgyvendinimo ataskaitos yra viešos ir skelbiamos Rokiškio rajono savivaldybės interneto svetainės [www.rokiskis.lt](http://www.rokiskis.lt) skiltyje „Korupcijos prevencija“.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| PATVIRTINTA |
| Rokiškio rajono savivaldybės tarybos 2019 m. gruodžio 20 d. sprendimus Nr. TS- |

ROKIŠKIO RAJONO SAVIVALDYBĖS ADMINISTRACIJOS KORUPCIJOS PREVENCIJOS 2020–2022 METŲ PROGRAMOS ĮGYVENDINIMO PRIEMONIŲ PLANAS

|  |
| --- |
| 1. **Tikslas: pasiekti, kad Korupcijos prevencijos priemonės Administracijoje veiktų kaip nuolatinis, aiškus ir natūralus procesas**
 |
| Tikslo rezultato kriterijai:1. Atlikus metinę savivaldybės politikų, valstybės tarnautojų viešų ir privačių interesų bei turto deklaracijų peržiūros ataskaitą, visų savivaldybės politikų, valstybės tarnautojų viešų ir privačių interesų bei turto deklaracijos tinkamai ir laiku pateikiamos;
2. Bendradarbiaujant su antikorupcijos komisija pasekti, kad, įvykdžius 2020–2022 metų Programą, Administracijos valstybės tarnautojų ir darbuotojų tolerancija korupcijos apraiškai neviršytų 10 procentų.
 |
| 1 uždavinys. Efektyvinti viešųjų ir privačių interesų konfliktų valdymą. |
| Eil. Nr.  | Problema | Priemonė | Vykdytojas (-ai) | Įvykdymo terminas | Laukiamo rezultato vertinimo kriterijai |
| 1 | 2 | 3 | 4 | 5 | 6 |
|  | Galima grėsmė priimti nešališkus, neobjektyvius ir veikiančius ne viešajam interesui sprendimus | Kontroliuoti, ar tinkamai ir laiku pateikiamos savivaldybės politikų, valstybės tarnautojų viešų ir privačių interesų bei turto deklaracijos ir skelbti jas viešai prie konkrečių asmenų | Bendrasis skyrius, Administracijos direktoriaus įsakymu paskirtas asmuo, vykdantis privačių interesų deklaravimo administravimo, konsultavimo, informacijos pateikimo VTEK ir kontrolės funkcijas | Nuolat  | Metinė atliktos savivaldybės politikų, valstybės tarnautojų viešų ir privačių interesų bei turto deklaracijų peržiūros ir atliktų veiksmų ataskaita |
|  | Skelbti savivaldybės interneto tinklalapyje informaciją apie valstybės tarnautojų, savivaldybės tarybos narių nusišalinimus, padarytus siekiant išvengti tikimybės kilti viešųjų ir privačių interesų konfliktui  | Bendrasis skyrius;Skyrių vedėjai;Darbo grupių pirmininkai; | Nuolat | Savalaikis informacijos atnaujinimas apie:1. savivaldybės tarybos narių nusišalinimus;
2. valstybės tarnautojų nusišalinimus
 |
|  | Rokiškio rajono savivaldybės interneto svetainėje skelbti informaciją apie konkursus laimėjusius ir į pareigas priimtus valstybės tarnautojus | Juridinis ir personalo skyrius | Nuolat | Viešai pildomas registras, informaciją atnaujinant ne vėliau kaip 30 d. nuo paskyrimo į pareigas |
| 2 uždavinys. Supaprastinti Administracijos darbuotojų veiksmų, susidūrus su korupcija teisinį reglamentavimą |
|  | Susidūrus su galimai vykdomomis Korupcinio pobūdžio nusikalstamomis veikomis, kyla subjektyvios atliktinų veiksmų interpretacijos grėsmė. | Parengti ir patvirtinti atsparumo korupcijai politiką ir ją įgyvendinti | Juridinis ir personalo skyrius | Iki 2020-12-01 | Parengta, patvirtinta atsparumo korupcijai politika |
|  | Parengti ir patvirtinti Savivaldybės, jos įstaigų ir įmonių darbuotojams skirtas pagal protokolą ar tradicijas gautų dovanų priėmimo, gavimo, teikimo ir elgesio su jomis tvarkos aprašą | Juridinis ir personalo skyrius | Iki 2021-12-01 | Parengtas, patvirtintas Savivaldybės, jos įstaigų ir įmonių darbuotojams skirtas pagal protokolą ar tradicijas gautų dovanų priėmimo, gavimo, teikimo ir elgesio su jomis tvarkos aprašas |
|  | Šiuo metu Administracijoje veikiantis valstybės tarnautojų ir darbuotojų elgesio kodeksas nepritaikytas politikams  | Parengti ir patvirtinti elgesio ir etikos kodeksą politikams  | Juridinis ir personalo skyrius | Iki 2020-12-01 | Parengtas ir patvirtintas elgesio ir etikos kodeksas politikams arba Administracijoje veikiančio, skirto valstybės tarnautojų ir darbuotojų elgesio kodekso pritaikymas ir politikams |
| 3 uždavinys. Bendradarbiauti su antikorupcijos komisija |
|  | Nenustačius aktualių veiklos sričių, kyla grėsmė ne tik neefektyviam antikorupcinės aplinkos Administracijoje kūrimui, bet ir šių nenustatytų sričių korupcijos prevencijos nebuvimo tęstinumui bei visuomenės regimybės toleruoti korupciją stiprinimui | Antikorupcijos komisijoje, įvertinus atliktų tyrimų ar apklausų rezultatus, atliktų auditų medžiagą, gautus skundus ar pranešimus, kitą teisėtai gautą informaciją apie Administracijos veiklą, rekomenduoti veiklos sritį (-is), kurioje (-iose) būtų tikslinga nustatyti korupcijos pasireiškimo tikimybę  | Antikorupcijos komisija | Kiekvienais metais iki rugsėjo 30 d.  | Ataskaita apie veiklos sričių, kuriose tikslinga nustatyti korupcijos pasireiškimo tikimybę |
|  | Nustatyti korupcijos pasireiškimo tikimybę Antikorupcijos komisijos rekomenduotoje savivaldybės veiklos srityje | Administracijos direktoriaus įsakymu patvirtinta darbo grupė | Kiekvienais metais iki lapkričio 30 d.  | Išvada dėl korupcijos pasireiškimo tikimybės |
|  | Nebendradarbiaujant su STT, kils informacijos, naujienų, gerosios praktikos korupcijos prevencijos klausimais stoka, Korupcijos prevencijos įstatyme numatytų veiksmų neatlikimas | Bendradarbiauti su Specialiųjų tyrimų tarnyba korupcijos prevencijos klausimais | Antikorupcijos komisija;Juridinis ir personalo skyrius | Nuolat | Dalyvavimas STT organizuojamuose mokymuose korupcijos prevencijos tema bent 1 kartą per metus;100 procentų informacijos pateikimas apie asmenį, siekiantį eiti arba einantį pareigas valstybės ar savivaldybės įstaigoje ar įmonėje, arba apie asmenį, kurį į pareigas Europos Sąjungos ar tarptautinėse institucijose teikia Lietuvos Respublika  |
|  | Neviešinama informacija didina visuomenės korupcijos „dangstymo“ regimybę ir abejingumo korupcijos veiksmams lygį | Nustatytų Savivaldybės administracijoje korupcijos, nepotizmo, kronizmo atvejų viešinimas interneto svetainėje | Antikorupcijos komisijaBendrasis skyrius | Nuolat | Sukurta skiltis internetinėje svetainėje korupcinio pobūdžio teisės pažeidimų viešinimui ir savalaikis informacijos pildymas  |
|  | 1. Šiuo metu viešoje erdvėje nėra išnagrinėtų skundų, pranešimų, pasiūlymų ir kt. informacijos dėl priimtų veiksmų, sprendimų;
2. Neužtikrinant pranešėjo anonimiškumo, didėja tikimybė, kad pranešėjas apie galimai vykdomas korupcinio pobūdžio nusikalstamas veikas nepraneš, o korupcijos mastai augs
 | Tirti skundus, pranešimus, kitą gautą informaciją apie korupcinio pobūdžio pažeidimus, užtikrinant grįžtamąjį ryšį ir sprendimo viešumą bei pranešėjo anonimiškumą (jei pranešta anonimiškai) | Antikorupcijos komisija;Juridinis ir personalo skyrius;Bendrasis skyrius | Nuolat | Parengtas viešųjų konsultacijų metu, elektroniniais kanalais gautų pasiūlymų, pranešimų, skundų nagrinėjimo tvarkos aprašas su grįžtamojo ryšio užtikrinimu nepažeidžiant pranešėjo anonimiškumo; ≥80 procentų išnagrinėtų ir priimtų sprendimų skaičius (nuo visų gautų pranešimų) ir 100 proc. galutinio atsakymo pateikimas interneto svetainėje |
|  | Užtikrinti viešųjų konsultacijų metu, elektroniniais kanalais gautų pasiūlymų, pranešimų, skundų grįžtamąjį ryšį | Juridinio ir personalo skyrius;Bendrasis skyrius | Nuolat |
| 4 Uždavinys. Nustatyti korupcijos, kaip reiškinio, paplitimo ir korupcijos, kyšininkavimo toleravimo lygį |
|  | Nežinant, kaip visuomenė toleruoja korupciją, sudėtinga kryptingai efektyviai vykdyti korupcijos prevencijos veiksmus | Atlikti Savivaldybės administracijoje tyrimą Savivaldybės politikų, vadovų, valstybės tarnautojų, darbuotojų korupcijos suvokimo, paplitimo ir toleravimo lygio nustatymui  | Antikorupcijos komisija, valstybės tarnautojas, atsakingas už korupcijos prevencijos kontrolę savivaldybėje | Iki 2020 m. II ketv. pabaigos; iki 2022 m. III ketv. pabaigos | Atlikto tyrimo rezultatų analizė |
| 1. Tikslas: Skaidresnis administravimo procedūrų, veiklos sprendimų vykdymas
 |
| Tikslo rezultato kriterijai:1. Įgyvendinta ne mažiau kaip 80 procentų šio tikslo pasiekimui numatytų priemonių;
 |
| 1 uždavinys. Didinti Administracijos veiklų prieinamumą |
| Eil. Nr.  | Problema | Priemonė | Vykdytojas (-ai) | Įvykdymo terminas | Laukiamo rezultato vertinimo kriterijai |
| 1 | 2 | 3 | 4 | 5 | 6 |
|  | Turint sudėtingą priėjimą prie informacijos, kyla visuomenės nepasitenkinimas dėl įdėtų pastangų informacijos paieškai, tai iššaukia informacijos slėpimo dėl galimai vykdomos korupcinio pobūdžio nusikalstamos veikos regimybės grėsmę | Sukurti kompiuterinę paieškos sistemą Savivaldybės interneto svetainėje skelbiamose finansinėse ataskaitose | Bendrasis skyrius;Finansų skyrius | Iki 2020-12-01 | Internetinėje svetainėje veikia CTRL+F funkcija, tiesioginė nuoroda į aiškinamąjį raštą |
|  | Savivaldybės interneto puslapyje skelbti informaciją apie prekių, paslaugų ir darbų viešuosius pirkimus, vykdomus atviro ar supaprastinto atviro konkurso būdu, privatizavimo konkursų programas ir rezultatus | Strateginio planavimo, investicijų ir viešųjų pirkimų skyrius;Turto valdymo ir ūkio skyrius; | Nuolat | Paskelbtų interneto puslapyje viešųjų pirkimų, vykdomų atviro ar supaprastinto atviro konkurso būdu, skaičius (100 proc.) |
| 2 uždavinys. Teisiškai reglamentuoti galimai jautrias korupcijai Administracijos veiklos sritis |
|  | Galimos spragos teisės aktuose, reglamentuojančiuose tam tikrą veiklos sritį, didina korupcinio pobūdžio nusikalstamos veikos tikimybę | Pagal atliktą korupcijos pasireiškimo tikimybės analizę nustatytų veiklos sričių teisės aktų, reglamentuojančių šių sričių veiklą, atnaujinimas, mažinant nustatytų trūkumų pasireiškimo galimybes | Antikorupcijos komisija | Iki kiekvienų metų gruodžio 1 d. | Ataskaita apie pastebėtus trūkumus su šių trūkumų mažinimo pasiūlymais |
| 3 uždavinys. Stiprinti viešųjų pirkimų inicijavimo, organizavimo ir vykdymo kontrolę: |
|  | Viešieji pirkimai – viena iš korupcijai jautriausių vietų, todėl, sustiprinus inicijavimo, organizavimo ir vykdymo kontrolę bei informacijos prieinamumą, viešųjų pirkimų sritis turėtų tapti mažiau prieinama korupcinio pobūdžio nusikalstamų veikų pasireiškimui | Savivaldybės interneto puslapyje skelbti informaciją apie prekių, paslaugų ir darbų viešųjų pirkimų, vykdomų atviro ar supaprastinto atviro konkurso būdu, sudarytas sutartis, privatizavimo konkursų programas ir rezultatus | Strateginio planavimo, investicijų ir viešųjų pirkimų skyrius;Turto valdymo ir ūkio skyrius; | Nuolat | Internetinėje svetainėje savalaikis informacijos apie prekių, paslaugų ir darbų viešųjų pirkimų, vykdomų atviro ar supaprastinto atviro konkurso būdu, sudarytas sutartis, privatizavimo konkursų programas ir rezultatus, skelbimas |
|  | Atlikti garso įrašus kiekvieno viešųjų pirkimų komisijos posėdžio, kuriame susipažįstama su tiekėjo (teikėjų) pasiūlymais, kada prekių ar paslaugų pirkimo vertė – 58 000 Eurų (be PVM) arba daugiau, o darbų vertė – 145 000 Eurų (be PVM) arba daugiau. Įrašus saugoti prie viešųjų pirkimų komisijos posėdžio dokumentų  | Strateginio planavimo, investicijų ir viešųjų pirkimų skyrius; | Nuolat | Garso įrašų skaičius (ne mažiau kaip 100 procentų visų, minėtas sąlygas atitinkančių, viešųjų pirkimų komisijos posėdžių) |
| 1. Tikslas: Padidinti elektroninio valdymo rodiklį,
 |
| Tikslo rezultato kriterijai:1. Bent 20 (dvidešimties) procentų elektroninio valdymo rodiklis;
 |
| 1 uždavinys. Aktyvinti visuomenės įsitraukimą į viešųjų sprendimų priėmimo procesą  |
| Eil. Nr.  | Problema | Priemonė | Vykdytojas (-ai) | Įvykdymo terminas | Laukiamo rezultato vertinimo kriterijai |
| 1 | 2 | 3 | 4 | 5 | 6 |
|  | Visuomenė, nežinodama, kad gali teikti pasiūlymus ir prašymus, arba nežinodama, kur ir kaip tai padaryti, išlieka viešųjų sprendimų priėmimo proceso nuošalyje ir didėja nepasitenkinimas dėl priimtų sprendimų bei regimybė priimtų sprendimų neskaidrumu.  | Padidinti pranešimų visuomenei galimybę teikti pasiūlymus intensyvumą ir informacijos sklaidą  | Administracijos direktoriaus paskirtas valstybės tarnautojas, atsakingas už korupcijos prevencijos kontrolę Administracijoje;Bendrasis skyrius;Antikorupcijos komisija; | 1 kartą per mėnesį | Informacinio pobūdžio pranešimų skaičius per įvairius informacijos kanalus: vietinė spauda, interneto svetainė, socialiniai tinklai ir kt. (1 kartas per mėnesį). |
|  | Esant dideliam žmogiškojo faktoriaus įsiterpimui į procesą, didėja tikimybė dėl korupcinio pobūdžio nusikalstamų veikų vykdymo | Padidinti gyventojų elektroninių prašymų skaičių | Visi Administracijoje veikiantys padalinių vadovai ir skyrių vedėjai | Nuolat  | 2021-12-31 gautų elektroninių prašymų skaičius (bent 10 procentų);2022-12-31 gautų elektroninių prašymų skaičius (bent 20 procentų); |
| 2 uždavinys. Didinti Savivaldybės administracijai priklausančio turto valdymo skaidrumą |
|  | Neviešas socialinių būstų administravimas didina visuomenės regimybę dėl neskaidraus socialinio būsto paskirstymo ir eiliškumo pažeidimų;Neviešas negyvenamosios paskirties pastatų administravimas, didina korupcijos, nepotizmo, kronizmo grėsmę  | Viešai pateikti Savivaldybei priklausančio socialinio būsto ir negyvenamosios paskirties pastatų valdymo informaciją  | Turto valdymo ir ūkio skyrius;Bendrasis skyrius | Nuolat | Svetainėje sukurtas socialinių būstų administravimo registras (turimas turtas, adresas, plotas, kita svarbi turto specifikacija, sutarties sudarymo ir galiojimo laikas). |
| IV tikslas: Per Programos vykdymo laikotarpį padidinti valstybės tarnautojų bei darbuotojų ir visuomenės pilietiškumo ir sumažinti abejingumo lygius bent 10 procentų  |
| Tikslo rezultato kriterijai:1. 2022 metais valstybės tarnautojų bei darbuotojų ir visuomenės pilietiškumo lygis ≥75 proc., valstybės tarnautojų bei darbuotojų ir visuomenės abejingumo lygis ≤33 procentai.
 |
| 1 uždavinys. Didinti antikorupcinio švietimo sklaidą tiek Administracijos viduje, tiek visuomenėje |
| Eil. Nr.  | Problema | Priemonė | Vykdytojas (-ai) | Įvykdymo terminas | Laukiamo rezultato vertinimo kriterijai |
| 1 | 2 | 3 | 4 | 5 | 6 |
|  | Nuolat neatnaujinant informacijos apie korupcijos prevencijos veiklą, didėja tikimybė, kad politikų, Administracijos valstybės tarnautojų, darbuotojų žinios apie korupcijos keliamas grėsmes ir pasekmes pasimirš ir mažės nepakantumo korupcijai lygis | Organizuoti politikų, savivaldybės administracijos valstybės tarnautojų, darbuotojų, seminarus, konferencijas korupcijos prevencijos klausimais | Antikorupcijos komisija;Juridinis ir personalo skyrius | Kasmet | Suorganizuoti bent 2 renginiai, dalyvių skaičius bent 20 procentų visų savivaldybės administracijos valstybės tarnautojų, darbuotojų. |
|  | Nuo mažens visuomenei neformuojant antikorupcinio požiūrio ir neugdant nepakantumo korupcijai, kyla visuomenės, linkusios į korupcinio pobūdžio nusikalstamų veikų toleravimą bei vykdymą, grėsmė | Organizuoti konkursus, diskusijas, mokymus, žaidimus antikorupcine tema rajono švietimo įstaigose  | Švietimo, kultūros ir sporto skyrius | Kasmet iki metų I ketvirčio pabaigos;Kasmet iki lapkričio 30 d. | Parengtas antikorupcinio švietimo planas.Parengta ataskaita apie plano vykdymą (įvykdyti bent po 5 renginius kasmet kiekvienoje ugdymo įstaigoje). |
| 2 uždavinys. Sumažinti visuomenės abejingumą korupcinei veiklai |
| 1.
 | Esant aukštam visuomenės abejingumui korupcijai, kyla korupcijos masto didėjimo grėsmė | Pakartoti visuomenės nuomonės tyrimą, atliktą 2016 metais  | Administracijos direktoriaus paskirtas valstybės tarnautojas, atsakingas už korupcijos prevencijos kontrolę;Bendrasis skyrius | Iki 2022 m. III ketvirčio pabaigos | Atlikto tyrimo rezultatų pokyčių analizė. Fiksuojamas bent 10 procentų sumažėjimas nuo 2016 metų.  |
|  | Žiniasklaida, skleisdama neobjektyvią, šališką, nepilnąinformaciją apie viešojo sektoriaus veiklą ar darbuotojus, gali subjektyviai paveikti visuomenės nuomonę, iššaukti abejingumą priimamiems sprendimams  | Įtraukti vietinę žiniasklaidą, visuomenines organizacijas į Korupcijos prevencijos vykdymo procesą | Antikorupcijos komisija | Kasmet iki gruodžio 1 d. | Suorganizuotas bent 1 forumas, diskusija ar seminaras žiniasklaidos atstovams. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_